Imtella' April 26, 2021 - Aġġornata 26 Ta' April, 2021 6:27pm Eritrejan ta' 32 sena kien ikkundannat 32 xahar ħabs wara li ammetta li kisser 13-il 'bus shelters'. Solomon Abrahm Tekelu ammetta li fil-lejl ta' bejn it-23 u l-24 ta' Ottubru 2020, u matul il-ġimgħat ta' qabel, ikkaġuna b'aktar minn €2,500 fi ħsara f'numru ta' 'bus shelters' b'dannu għal Faces Consultants Limited. Huwa ammetta wkoll li kiser sentenza mogħtija fl-24 ta' Novembru 2016 mill-Maġistrat Caroline Farrugia Frendo fejn kien ikkundannat 19-il xahar ħabs wara li nstab ħati li pprova jisraq arma ta' pulizija. Fis-sentenza tagħha l-Maġistrat Donatella Frendo Dimech qieset li l-ħsara kkaġunata tammonta għal madwar €15,000 u li huwa qatt ma wera dispjaċir għal dak li għamel u lanqas offra li jħallas xi ħaġa. Hija ddeskriviet dan il-fatt bħala wieħed li juri kemm huwa ta' periklu għall-kommunità u sostniet li jekk ma jirrijabilitax lilu nnifsu m'għandux jitħalla liberu fis-soċjetà. Il-prosekuzzjoni f'dan il-każ tmexxiet mill-Ispetturi Joseph Mercieca u Roderick Spiteri.